## Educació activa un crèdit extraordinari per a accelerar la renovació de la xarxa de lampisteria de l’IES Campanar

*** El conseller Rovira retrau a Pilar Bernabé que visite el centre “amb l’única finalitat de fer declaracions polítiques irresponsables i que falten a la veritat”
* Tant les conselleries d’Educació com la de Sanitat estan en contacte permanent amb la direcció de l’institut, que ha aplicat les mesures recomanades**

La Conselleria d’Educació, Cultura, Universitats i Ocupació ha traslladat a l’IES Campanar de València l’habilitació d’un crèdit extraordinari perquè puga dur a terme la renovació de la xarxa de lampisteria.

El conseller d’Educació, José Antonio Rovira, ha explicat que s’està elaborant un informe per part de la Direcció General d’Infraestructures Educatives, un altre per part d’Inspecció Educativa i l’informe de tramitació de centres docents perquè el gasto extraordinari s’aprove al més prompte possible i se substituïsquen la xarxa interna i externa amb la major rapidesa.

Rovira ha explicat que l’IES Campanar ha fet el tractament d’aigües indicat per Salut Pública després de detectar-se legionel·la en les canonades. No obstant això, des de la Conselleria de Sanitat han reiterat a Educació que actualment no hi ha constància de cap positiu entre l’alumnat ni personal del centre.

Al respecte, el conseller ha retret a la delegada del Govern, Pilar Bernabé, “que s’identificara com a mare per a visitar ahir el centre amb l’única finalitat de fer declaracions polítiques irresponsables i que falten a la veritat”. A més, va ser acompanyada per una regidora de l’Ajuntament de València i un diputat de les Corts, els dos socialistes, “la qual cosa demostra la intencionalitat de la seua visita”, segons ha assenyalat.

En eixe sentit, ha recordat a Bernabé que, des de Sanitat, ja s’ha reiterat que la Direcció General de Salut Pública està fent seguiment de l’estat d’una alumna i que “no hi ha cap cas confirmat de legionel·la, com així va traslladar este dimecres la Direcció General de Salut Pública a la direcció del centre”. “Per tant, ahir Bernabé va fer unes declaracions que no es corresponien amb la realitat, amb l’únic objectiu de crear alarma social i atacar el Consell, oblidant-se que el seu partit va governar durant huit anys i ja hi havia deficiències en el centre. És una completa frivolitat”.

Així mateix, Rovira ha assenyalat que, tal com han reconegut des de la direcció del centre, l’IES Campanar ha mantingut contacte diari amb la inspectora de Salut Pública i ha seguit totes les seues indicacions. També s’han mantingut reunions contínues amb els responsables de la Direcció General d’Infraestructures Educatives des de fa mesos “a causa de l’estat de l’edifici, construït fa dècades”. “En estes reunions, ja es va traslladar que estava prevista la construcció d’un nou institut”, ha afegit.

Així mateix, Rovira ha indicat que, des de la Secretaria Autonòmica d’Educació i Direcció Territorial, s’ha elaborat un informe, en el qual s’assenyala que el centre ha seguit en tot moment les indicacions de Sanitat, informant les famílies i aplicant de manera immediata les mesures recomanades. Entre estes es va establir el tall preventiu de les fonts d’aigua, la instal·lació urgent d’una canonada nova per a garantir la hidratació de l’alumnat i la distribució d’aigua embotellada des del primer dia, la qual cosa desmentix que l’alumnat haja patit falta de subministrament.

El conseller ha destacat, finalment, la “coordinació amb la unitat tècnica de la direcció territorial per a iniciar com més prompte millor el canvi de canonades”.

Fecha: 20/11/2025